《谢杨秀才惠文编》
宋代·李新

漆园梦过感天涯，坐客元非借齿牙。
小杜阿房终是好，沈郎雌霓不容差。
岂羞东郭先生履，行谢关西孔子家。
五斗折腰闻道晚，未穷摛藻胜春花。

作者简介：宋仙井人，字元应。哲宗元祐五年进士。刘泾尝荐于苏轼。累官承议郎、南郑丞。元符末上书夺官，谪遂州。徽宗大观三年赦还。有《跨鳌集》。